
Metoda Gândiţi – Lucraţi în perechi – Lucraţi în patru folosită pentru tema Definirea procesului managerial în întreprindere
Cadrul didactic grupează elevii în perechi. Fiecare pereche primeşte un număr: 1 sau 2. Perechile cu numărul 1 primesc Fişa de lucru nr. 1 - Definiţii ale managementului ca proces. Perechile cu numărul 2 primesc Fişa de lucru nr. 2. - Definiţii ale managementului din perspectiva managerului. 
Activitate individuală: Timp de 3 minute elevii vor elabora individual o definiţie a conceptului prezentat în fişa de lucru. 
Activitate în perechi: Timp de două minute fiecare elev citeşte partenerului ce a scris, vor compara definiţiile şi vor formula un răspuns comun cu care sunt amândoi de acord. 
Activitate în grupe: Elevii se grupează câte 4 (1 pereche cu nr.1 şi una cu nr.2). 
Timp de 2 minute fiecare pereche citeşte definiţia elaborată şi discută pe marginea definiţiilor date până la clarificarea lor. După discuţiile de grup cele două definiţii sunt notate pe coala A3 şi sunt afişate pe tablă. Un reprezentant al grupului prezintă cele două definiţii. 
Activitate frontală: Cadrul didactic conduce o discuţie pe marginea definiţiilor elaborate de elevi

 	Tehnica Turul Galeriei  
În grupuri de 3-4 elevii lucrează la o problemă, la o întrebare care se poate materializa într-un produs, un poster (o diagramă, o schemă, un tabel, un inventar de idei, un desen, o machetă etc.).
Produsele realizate sunt expuse, posterele se afişează pe pereţii clasei, transformând clasa într-o „galerie”.
Elevii examinează produsele, consemnează sugestii, comentarii, formulează întrebări.
După ce se încheie turul galeriei elevii revin în grupul iniţial şi își reexaminează produsul prin prisma observațiilor primite de la colegi.

Tehnica Turul Galeriei  folosită pentru tema Rolul şi importanţa evaluării resurselor umane
Cadrul didactic repartizează elevii în grupe de 4-5 şi le trasează sarcina pe care o au de îndeplinit:fiecare grupă va identifica cât mai multe argumente privind rolul şi importanţa evaluării resurselor umane. 
La sfârşit ideile sunt trecute pe o coală A3 urmând a fi afişate. Fiecare grupă va analiza ideile identificate de către ceilalţi şi îşi vor trece observaţiile pe poster (dacă mai există spaţiu) sau pe o coală separată dedicată observaţiilor. La sfârşitul activităţii, cadrul didactic împreună cu elevii, vor decide care au fost cele mai fezabile argumente privind rolul şi importanţa evaluării resurselor umane în organizaţii.

Studiul de caz 
Studiul de caz înseamnă prezentarea unui eveniment sau a unei situaţii semnificative pentru a fi analizate, explorate şi valorificate pentru învăţare. Profesorul, un elev sau un grup de elevi care au avut ca sarcină să propună un studiu de caz vor prezenta celorlalţi elevi „cazul”. Prezentarea se poate face verbal sau pot fi împărţite elevilor „studiile” scrise/ multiplicate. De asemenea, poate fi vizionat cazul sau ascultată relatarea, atunci când se recurge la filmarea sau la înregistrarea unui eveniment. Profesorul sau elevul desemnat explică sarcina de lucru, apoi lasă timp suficient participanţilor pentru a citi sau a reflecta asupra cazului, ghidează discuţiile pe baza cazului prezentat. Se poate oferi elevilor o listă de probleme pe care să le discute după prezentarea cazului sau pot fi mai multe liste cu probleme diferite pe care să le discute elevii în cadrul unor grupuri. Profesorul valorifică discuţiile elevilor din punct de vedere al învăţării, sumarizează, trage concluzii, punctează anumite aspecte etc. 

Metoda Studiul de caz folosită pentru tema Organizarea procesuală
Cadrul didactic împarte colectivul în 5 grupe, fiecare grupă corespunzând uneia din cele 5 funcţiuni ale întreprinderii. Fiecare grupă primeşte un studiu de caz în care este descrisă o firmă din punct de vedere organizatoric. Fiecare din cele 5 firme este dintr-un domeniu de activitate diferit, astfel că în fiecare firmă va exista o funcţiune foarte bine conturată, altele în schimb vor lipsi sau vor avea o importanţă scăzută. Elevii din fiecare grupă vor trebui să justifice dacă este bine organizată din punct de vedere procesual firma în cauză, ţinând cont de domeniul în care activează şi de complexitatea ei. Pot fi propuse soluţii de îmbunătăţire a organizării procesuale a firmei în cauză. Acestea vor fi evidenţiate cu ajutorul unui laptop şi a unui video-proiector, utilizând programul MS PowerPoint, unde într-o parte va fi prezentată situaţia iniţială, iar în cealaltă parte a ecranului situaţia propusă.

